ዬꬃ ማጻፋ.
28.
ኣቤት ጎዳዉ! ታ ዛላዉ! ታኒ ኔና ጼይጊሺን ታስ ሲሲ ኢጾፋ፤ ታ ዋሲሺን ኔ ጮኡ ጊኮ ታኒ ዱፎን ጌሊዛ ኣሳታ ማላ ጊዳና። 
ታ ኩሼዛ ኔ ጌሻ ኣቆሶ ሚጫዳ ዎሲሺኔ ታና ማዳርኪ ጋዳ ታ ዋሲሺን ኔ ሲያ። 
ባ ዎዚናን ኢታ ቆፒሼ ባ ላጌታራ ሳሮቴꬅ ሃሳይዛ ኢታ ኦꬂዛይታራ ታና ኢስታራ ጋꬃ ኤፎፓ። 
ኔ ኢስታስ ኢስታ ኢታቴꬃ ማላኔ ኢስታ ኦሶ ማላ ኢማ፤ ኢስታስ ኢስታ ኩሼ ኦሶ ማላ ዛራ፤ ኢስቲ ኦꬂዳ ኢታ ኦሶዛስ ሃሎ ኬሳ። 
ኢስቲ ጎዳ ኦሶስ ዉዱ ጎንታ ኢጺዳ ጊሻስ፥ ኢዛ ኩሼ ኦሶታስ ሶሆ ኢሞንታ ኣጊዳ ጊሻስ፥ ኢዚ ኢስታ ላላና፤ ዛሪዲካ ኬጼና። 
ታ ዎሳ ሲዪዳ ጊሻስ፥ ጎዳይ ጋላቴቶ። 
ጎዳይ ታስ ዎልቃኔ ጎንዳሌ፤ ታ ዎዚናይ ኢዛን ኣማኔቴስ፤ ሄሳን ታኒ ማዴታዲስ፤ ሄሳ ጊሻስ ታ ዎዚናይ ኢዛን ኡፋዬቴስ፤ ታኒ ኢዛ ዬꬃን ሳባና። 
ጎዳይ ባ ዴራስ ዎልቃ፤ ኢዚ ባ ቲይዳ ካዎዛ ኣሺዛ ሚጻ። 
ጎዳዉ! ኔ ዴራ ኣሻ፤ ኔስ ጊዲዛይታ ኣንጃ፤ ኢስታ ሄንꬃንቻይ ኔና ጊዳ፤ ኔኒ ኢስታ ሜርናስካ ቶካ። 
