2ታሪኬ ማጻፋ.
6.
ሄሳፌ ጉዬ ሶሎሞኔይ፥ «ኣቤት ጎዳዉ! ‹ጊርዲ ጊዳ ꬉማ ጋርሳን ታኒ ዴኣይስ› ጋዳ ኔ ዮታ ዎꬃዳሳ። 
ሄኮ ታኒ ኔ ኢዛን ሜርናስ ዴኣና ማላ ኔስ ሎኦ ኬꬅ ኬጻዲስ» ጊዴስ። 
ኢስራኤሌ ኣሳይ ኩሜꬅ ኤቂዲሺን ካዎይ ኢስታኮ ሲሚዲ ኢስታ ኣንጂዴስ። 
ሂስቲዲ ኢስታስ፥ «ጎዳ ኢስራኤሌ ጾሳይ ጋላቴቶ! ታ ኣዋ ዳዊቴስ ኢሚዳ ሂዶታ ቃላ ባ ኩሼን ፖሊዴስ፤ ሄ ሂዶታ ቃላን፥ 
‹ታኒ ታ ዴራ ኢስራኤሌ ጊብጼፔ ኬሲዳ ጋላሳፌ ዶሚን ታ ሱንꬂ ኢዛን ጼይጌታና ማላ ጾሳ ኬꬅ ኬጻናስ ኢስራኤሌ ቆሞታ ጊዶን ኣይ ካታማካ ዶራቤኬ፤ ዎይኮ ታ ዴራ ኢስራኤሌ ካሌꬃና ማላ ኦናካ ዶራቤኬ። 
ሃኢ ጊዲኮ ታ ሱንꬂ ዬሩሳላሜን ጼይጌታና ማላ ታኒ ዬሩሳላሜ ዶራዲስ፤ ቃሴ ታ ዴራ ኢስራኤሌ ካሌꬃና ማላ ዳዊቴ ዶራዲስ› ጊዴስ። 
«ታ ኣዋ ዳዊቲ ጎዳስ ኢስራኤሌ ጾሳ ሱንꬃስ ኬꬅ ኬጻናስ ባ ዎዚናን ቆፒዴስ። 
ጊዶ ኣቲን ጎዳይ ታ ኣዋ ዳዊቴ፥ ‹ኔኒ ታ ሱንꬃስ ኬꬅ ኬጻናስ ኔ ዎዚናን ቆፒዳ ጊሻስ ሎኦ ኦꬃዳሳ። 
ጊዲኮካ ጾሳ ኬꬃ ኬጻናይ ኔና ጊዳካ፤ ታ ሱንꬃስ ጾሳ ኬꬃ ኔ ዬሊዳ ኔ ናይ ታስ ኬጻና› ጊዴስ። 
«ሃኢካ ጎዳይ ባ ጊዳ ሂዶታ ቃላ ፖሊዴስ፤ ሄሳ ጊሻስ ታኒ ታ ኣዋ ዳዊቴ ሶሆዛን ካዎታዲሲኔ ሃኢ ኢስራኤሌ ካዎቴꬃ ኣራታን ኡታዲስ፤ ቃሴ ጎዳ ኢስራኤሌ ጾሳ ሱንꬃስ ኬꬅ ኬጻዲስ። 
ጎዳይ ኢስራኤሌ ኣሳራ ጫቄቲዳ ጫቆ ቃላይ ጻፌቲዳ ሎቻ ሹቻቲ ዴኢዛ ታቦታካ ኢዛ ጊዶን ዎꬃዲስ» ጊዴስ። 
ሶሎሞኔይ ኣዱሳቴꬃይ 5 ዋꬋ፥ ጎምፓይ 5 ዋꬋኔ ጌሳይ 3 ዋꬋ ጊዲዳ ማዲራኬ ጻርቂማላፔ ጊግሲዲ ዛጎ ጊዶን ኤሲ ዎꬂዴስ። ሄሳፌ ጉዬ ሶሎሞኔይ ኩሜꬃ ኢስራኤሌ ኣሳይ ዴኢዛሶን ጾሳስ ያርሾ ያርሺዛሶ ሲንꬃን ኤቂዴስ፤ ባ ኩሼካ ፑዴ ሳሎ ሚጪዲ ኢስራኤሌ ዴሬ ኩሜꬃ ሲንꬃን ጉልባቲዴስ። 
ሂስቲዲ፥ «ኣቤት ጎዳዉ፥ ኢስራኤሌ ጾሳዉ! ሳሎን ዎይኮ ሳኣን ኔ ማላ ጾሲ ዴና። ባንታ ኩሜꬃ ዎዚናፔ ኔ ሲንꬃን ሄሜቲዛ ኔ ኣይሌታስ ኔ ማሮቴꬃኔ ኔ ጫቂዳ ጫቆ ቃላ ናጋሳ። 
ኔ ኣይሌ ታ ኣዋ ዳዊቴስ ኔኒ ኦꬃና ጋዳ ዮቲዳ ቃላ ናጋዳሳ፤ ኔኒ ካሴ ኔ ዶናን ዮቲዳ ቃላ ኔ ኩሼን ሃች ፖላዳሳ። 
ሃኢካ ኣቤት ጎዳዉ፥ ኢስራኤሌ ጾሳዉ! ኔኒ ኔ ኣሽካራ፥ ታ ኣዋ ዳዊቴስ፥ ‹ኔኒ ታ ሲንꬃን ሄሜቲዳ ማላ ኔ ናይቲካ ታ ዎጋን ሄሜታናስ ባንታ ኦጌ ናጊኮ፥ ኢስራኤሌ ካዎታ ኣራታን ኡቲዛ ኣስ ኔኒ ሙሌካ ꬋያካ› ጊዳ ቃላ ሚንꬃ። 
ኣቤት ጎዳዉ፥ ኢስራኤሌ ጾሳዉ! ኔኒ ኔ ኣይሌ ዳዊቴስ ኢሚዳ ሂዶታ ቃላይ ሃኢካ ፖሌቶ። 
«ጊዶ ኣቲን ጾሳይ ቱማፔ ኣሳራ ኢሲፌ ሃ ሳኣን ዴኣኔ? ቤኣ፥ ሳሎቲ፥ ሳሎታፔ ቦላን ዴኢዛ ሳሎቲካ ኔና ኦይካናስ ዳንዳዬቴና። ሂስቲን ሃይሲ ታኒ ኬጺዳ ጾሳ ኬꬃይ ኔስ ኣይ ኬና ጉጻንዴሻ! 
ጊዲኮካ ኣቤት ጎዳዉ፥ ታ ጾሳዉ! ኔ ኣይሌዛ ታ ዎሳኔ ሾቤꬃ ኔኒ ኤዝጋ። ታኒ ኔ ኣይሌይ ኔ ሲንꬃን ዎሲዛ ዎሳኔ ሾቤꬃ ሲያ። 
ኔኒ፥ ‹ታ ሱንꬂ ኢዛን ጼይጌታና› ጊዳ ሃ ጾሳ ኬꬃኮ ኔ ኣይፌይ ቃማኔ ጋላስ ጼሎ። ታኒ ኔ ኣይሌይ ኔ ኬꬃኮ ሲማዳ ዎሲዛ ዎሳ ኔኒ ሲያ። 
ታኒ ኔ ኣይሌይኔ ኔ ዴሬ ኢስራኤሌይ ሃ ኔ ኬꬃኮ ሲሚ ዎሲዛ ዎሳ ኔኒ ሲያ። ኔኒ ዴኢዛሶን ሳሎን ዳሼ ሲያዳ ኑስ ኣቶ ጋ። 
«ኢሲ ኣሲ ባ ላጌ ቆሂዲ ካሺ ጊኮ፥ ኢዚ ጫቃና ማላ ኢዚ ኦይሼቲኮ ሃ ጾሳ ኬꬃ ጊዶን ዴኢዛ ያርሾ ያርሺዛሶዛ ሲንꬃን ኢዚ ጫቂኮ፥ 
ኔኒ ሳሎን ዳሼ ሲያ፤ ሲያዳካ ኦꬃ። ሞራንቻ ቦላ ኢዛ ኦሶ ማላ ኔ ኣይሌታ ጊዶን ፒርዳ፤ ጺሎዛስ ኢዛ ጺሎቴꬃ ማላ ዛራ። 
«ኔ ዴሬ ኢስራኤሌይ ኔና ቆሂዳ ጋሶን ባ ሞርኬታ ሲንꬃን ጾኔቲዲ፥ ኢስቲ ኔኮ ሲሚዲ ሃይሳ ጾሳ ኬꬃን ኔ ሱንꬃ ጼይጊዲ ኔና ዎሲኮኔ ኔና ሾቢኮ፥ 
ኔኒ ሳሎን ዴኣሼ ሲያ። ኔ ዴራ ኢስራኤሌ ናጋራካ ኣቶ ጋ፤ ሂስታዳ ኔኒ ካሴ ኢስታ ኣዋታሲኔ ኢስታስ ኢሚዳ ቢታ ኢስታ ጉዬ ዛራ። 
«ኔ ዴሬይ ኔና ቆሂዳ ጋሶን ሳሎይ ጎርዴቲን ኢራይ ቡኮንታ ኢጺኮ፥ ኢስቲ ሃ ሶሆዛኮ ሲሚ ዎሲኮ፥ ኔኒ ኢስታ ኡንኤꬂዳ ጊሻስ ኔ ሱንꬃ ጼይጊዲ ባንታ ናጋራፔ ሲሚኮ፥ 
ኔኒ ሳሎን ዴኣሼ ሲያ። ኔ ኣይሌታ ናጋራኔ ኔ ዴራ ኢስራኤሌ ናጋራ ኣቶ ጋ። ኢስቲ ሄሜታናስ ቤሲዛ ሎኦ ኦጌዛ ኢስታ ታማርሳ፤ ሂስታዳ ኔኒ ኔ ኣሳስ ጺንጾ ሂስታ ኢሚዳ ቢታን ኢራ ቡኪሳ። 
«ቢታ ቦላን ኮሻይ ዎይኮ ኢታ ሃርጌይ ዪኮ፥ ዎይኮ ካꬃ ሎቤይ፥ ዎይኮ ኩቱልኤይ፥ ዎይኮ ቦሌይ፥ ዎይኮ ጉምባሮይ ባሺኮ፥ ዎይኮ ሞርኬይ ኢስታ ካታማታ ዶዲኮ፥ ዎይኮ ኣይ ማላ ዳፋይ ዎይኮ ሃርጌይ ዪኮ፥ 
ኔ ዴሬ ኢስራኤሌ ኣሳ ጋርሳፌ ኦኒካ ኢዛስ ሜቶይኔ ሳኮይ ኤሬቲን ኢዚ ባ ኩሼ ሃ ኬꬃኮ ሚጪ ዎሲኮ፥ 
ኔኒ ሳሎን ዴኣሼ ሲያዳ ኢዛ ናጋራ ኣቶ ጋ፤ ኣሳ ኡባ ዎዚና ሻካ ኤሪዛይ ኔና ጻላ ጊዲዳ ጊሻስ ኢሳስ ኢሳስ ኢዛ ኦሶ ማላ ኢማ። 
ሂስቲኮ ኔኒ ካሴ ኑ ኣዋታስ ኢሚዳ ቢታን ዴኢዛ ዎዴ ኡባን ኢስቲ ኔስ ያዪዲ ኔ ኦጌራ ባና። 
«ሄሳꬆካ ኔ ዴሬ ኢስራኤሌ ጊዶንታ ሃራ ዴሬ ኣሲ ኔ ጊታ ሱንꬃ ጊሻሲኔ ኔኒ ኔ ዴራስ ኦꬂዳ ማላሊሲዛ ኦሶታ ጊሻስ፥ ሃኮ ቢታፌ ዪዲ ሃ ጾሳ ኬꬃኮ ሲሚ ዎሲኮ፥ 
ኔኒ ሳሎን ዴኣሼ ሲያ፤ ሂስታዳ ሃ ሳኣ ኣሳይ ኡባይ ኔ ዴራ ኢስራኤሌ ማላ ኔ ሱንꬃ ኤሪዲ ኔስ ያያና ማላ፥ ታኒ ኬጺዳ ሃ ጾሳ ኬꬃይ ኔ ሱንꬂ ኢዛን ጼይጌቲዛ ሶሆ ጊዲዳይሳ ኢስቲ ኤራና ማላ ሃራ ኣላጋ ቢታ ኣሲ ኔና ዎሲዛ ሚሽ ኡባ ፖላ። 
«ኔ ኣሳይ ባንታ ሞርኬታ ኦላና ማላ ኔኒ ኪቲዳሶ ኣዋካ ቢዲ ኢስቲ ኔኒ ዶሪዳ ሃ ካታማይን ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ዎሲኮ፥ 
ኢስታ ዎሳኔ ሾቤꬃ ሳሎን ዳሼ ኔኒ ሲያ፤ ኢስቲ ኔና ዎሲዳይሳካ ኔኒ ኢስታስ ኢማ። 
«ናጋራ ኦꬆንታ ኣሲ ባይንዳ ጊሻስ ኢስቲ ኔና ቆሂዳ ጋሶን ኔኒ ኢስታ ቦላ ሃንቄታዳ ሃኮ ጊዲን ዎይኮ ማታ ቢታ ጊዲን ኢስታ ዲኢ ኤፊዛ ሞርኬታስ ኣꬃ ኢሚኮ፥ 
ኢስቲ ሄ ዲኤቲዳ ቢታን ዴኢሼ ባ ዎዚናይ ሜቂን ማሮቴꬃን ሲሚኮ፥ ቃሴ ሄ ዲኤቲዳ ቢታን ዲሼ፥ ‹ኑኒ ናጋራ ኦꬂዶስ፤ ቆሂዶስ፥ ኢታ ሚሺካ ኦꬂዶስ› ጊዲ ኔስ ሾቢኮ፥ 
ባንታና ዲኢዲ ኤፊዳ ሞርኬታ ቢታን ዲሼ፥ ኢስቲ ባንታ ኩሜꬃ ዎዚናፔኔ ባንታ ኩሜꬃ ቆፋፔ ኔኮ ሲሚኮ፥ ኔኒ ኢስታ ኣዋታስ ኢሚዳ ኢስታ ቢታኮ፥ ኔኒ ዶሪዳ ካታማኮኔ ታኒ ኔ ሱንꬃስ ኬጺዳ ጾሳ ኬꬃኮ ሲሚዲ ኔና ዎሲኮ፥ 
ኔኒ ኢስታ ዎሳኔ ሾቤꬃ ሳሎን ዳሼ ሲያ። ኢስቲ ኔና ዎሲዳይሳካ ኢስታስ ኢማ፤ ኔና ቆሂዳ ኔ ዴራ ናጋራ ኣቶ ጋ። 
«ሃኢካ ኣቤት ታ ጾሳዉ! ሃ ሶሃን ዎሲዛ ዎሳ ኔ ኣይፌይ ጼሎ፤ ኔ ሃይꬂካ ሲዮ። 
«ኣቤት ጎዳ ጾሳዉ! ዴንዳ! ኔ ዎልቃስ ማላታ ጊዲዳ ኔ ታቦታራ ኔ ሼምፒዛ ኬꬃን ጌላ። ኣቤት ጎዳ ጾሳዉ! ኔ ቄሴቲ ኣቶቴꬃ ማይኤቶ፤ ኔ ጌሻ ኣሳቲካ ኔ ኪያቴꬃን ኡፋዬቴቶ። 
ኣቤት ጎዳ ጾሳዉ! ኔኒ ቲይዳ ካዎዛ ኣጎፋ። ኔ ኣሽካራ ዳዊቴስ ኢሚዳ ማሮቴꬃ ሃሳኣ» ጊ ዎሲዴስ። 
