ኤርማሳ ቲንቢቴ.
23.
ጎዳይ፥ «ታ ሄንꬃሶሆን ዲዛ ታ ዶርሳታ ꬋይሲዛይታሲኔ ላሊዛ ሄንꬃንቻታስ ኣዬ ኣና!» ጌስ። 
ጎዳ ኢስራኤሌ ጾሳይ ባ ኣሳ ሄሚዛ ሄንꬃንቻታስ፥ «ኢንቴ ታ ዶርሳታ ላሊዲ ዎራ ዬዲዳ ጊሻሲኔ ኢንቴ ኢስታ ሎኤꬂ ጼሎንታ ኣጊዳ ጊሻስ ኢንቴ ኢታቴꬃስ ቤሲዛ ቂጻቴ ታ ኢማና። 
ሄሳፌ ጉዬ ታ ዉዴፔ ኣቲዳይታ ካሴ ታ ጎዳ ዬዲዳ ዴሬ ኡባፌ ታኒ ታርካ ሺሻዳ ካሴ ታ ሄሚዛሶሆ ዛራ ኤሃና፤ ኢስቲካ ሄሳን ዬሌቲዲ ጮራታና። 
ታኒ ሎኤꬂ ሄሚዛ ሄንꬃንቻታ ኢስታስ ዴንꬃና፤ ኢስቲ ናምኣንꬆ ባቤቴናኔ ዳጋሜቴና፤ ኢስታፌ ኢሳዴይካ ꬋዬና» ጌስ። 
ጎዳይ፥ «ታኒ ዳዊቴስ ጺሎ ዛሬ ዴንꬃና ዎዴይ ያና፤ ኢዚ ቱሙ ፒርዳኔ ጺሎቴꬅ ኦꬂዛዴ፥ ኣꬎ ኤራቴꬃን ሃሪዛ ካዎ ጊዳና። 
ኢዛ ካዎቴꬃ ላይꬃን ዩሁዳይ ኣታና፤ ኢስራኤሌይካ ሳሮን ዳና፤ ኢዛ ሱንꬂ፥ ‹ጎዳይ ኑስ ጺሎቴꬃ› ጌቴታና። 
ሄሳ ጊሻስ ኣሳይ ሃይሳፌ ጉዬ ኢዛ፥ ‹ኢስራኤሌ ኣሳ ጊብጼ ቢታፌ ኬሲዲ ኤሂዳ ጎዳይ ቤኢን› ጊ ጫቆንታ ዎዴይ ያና ጌስ ጎዳይ። 
ጊዶ ኣቲን፥ ‹ኢስራኤሌ ዛሬታ ፑዴሃ ባጋ ቢታፌኔ ኢዚ ኢስታ ላሊዳ ሃራ ዴሬታፔ ኬሲዳ ዴኦ ጎዳይ ቤኢን› ጊ ጫቃና ዎዴይ ያና፤ ሄሳፌ ጉዬ ኢስቲ ባንታ ዴሬን ዳና» ጌስ። 
ናቤታ ጊሻስ ታ ዎዚናይ ሜቂዴስ፤ ታ ሜቄꬃቲ ኡባይካ ኮኮሪዳ። ጎዳ ጋሶኒኔ ኢዛ ጌሻ ቃላ ጋሶን ዎይኔ ኡሹ ኡዪዲ ማꬆቲዛ ኣሳ ማላ ጊዳዲስ። 
ቢታያ ላይማን ጻላ ኩማዱስ፤ ቃንጌቲዳ ጊሻስ ዬካዉስ፤ ባዞን ዲዛ ሜሄ ሄንꬃሶሆቲ ሜሊዳ፤ ናቤቲካ ጌላ ኦጌ ካሊዳ፤ ባስ ኢሜቲዳ ማታ ዎጋይ ባይንዳ ጎኤቲዳ። 
ጎዳይ፥ «ናቤቲ፥ ቄሴቲ ጺሎቴꬃ ኦጌራ ቤቴና፤ ታ ኬꬃ ጋርሳንካ ኢስቲ ኦꬂዛ ኢታቴꬃ ታ ቤኣዲስ። 
ሄሳ ጊሻስ ኢስታ ኦጌይ ሃሊጻና፤ ኢስቲካ ꬉማን ኩንዳና፤ ኢስቲ ጋንዲጋርዲ ኩንዳና፤ ኢስቲ ቃጻዬቲዛ ዎዴ ታ ኢስታ ቦላ ፓላ ሚሽ ኤሃና። 
ታኒ ሳማሪያን ዲዛ ናቤታ ቦላ ኡፋይሶንታ ሚሽ ቤኣዲስ፤ ኢስቲ ባኣሌ ሱንꬃን ቲንቢቴ ዮቲዳ፤ ታ ዴራ ኢስራኤሌካ ባሌꬂዳ። 
ዬሩሳላሜን ዲዛ ናቤታ ቦላ ዴጺዛ ኢታ ሚሽ ቤኣዲስ፤ ኢስቲ ላይማቴቴስ፤ ዎርዶቴꬃን ዴኤቴስ፤ ኦኒካ ባ ኢታ ኦሶፔ ሲሞንታ ማላ ኢታታ ሚንꬄቴስ፤ ታ ማታን ኢስቲ ኡባይካ ሶዶሜ ማላ፥ ኢዚን ዲዛ ኣሳይካ ጋሞራ ማላ» ጌስ። 
ሄሳ ጊሻስ ኡባፌ ዎልቃማ ጎዳይ ሃይታ ናቤታ ጊሻስ፥ «ዬሩሳላሜን ዲዛ ናቤታፔ ቱና ሚሺ ኬዚዲ ቢታ ኡባን ላሌቲዳ ጊሻስ ታ ኢስታ ጫሞ ካꬅ ሚዛና፤ ቃሴ ማርዜቲዳ ሃꬅ ኡሻና» ጌስ። 
ኡባፌ ዎልቃማ ጎዳይ፥ «ሃይቲ ናቤቲ ቲንቢቴ ኢንቴስ ዮቲዛይሳ ሲዮፒቴ፤ ኢስቲ ኢንቴና ዎርዶ ሂዶታን ኩንꬄቴስ፤ ኢስቲ ጎዳፔ ጊዶንታ ባፔ ሜꬊ ኤኪ ዮቴቴስ። 
ታና ካꬊዛይታ ኢስታስ፥ ‹ጎዳይ ኢንቴስ ሳሮ ጊዳና ጊዴስ› ጌቴስ፤ ባንታ ዎዚና ሙሜቴꬃ ካሊዛይታ ኡባ ኢስታስ፥ ‹ኢታ ሚሺ ኢንቴና ጋኬና› ጌቴስ። 
ኢዛ ቃላ ሲያናሲኔ ኣዛዜታናስ ጎዳይ ዴኢዛ ሺቆን ኢስታፌ ኦኔ ኤቃናይ? ኢዛ ቃላ ኤዝጊ ሲዪዳይ ኦኔ? 
ጎዳ ሃንቆይ ጎቴ ጫርኮ ማላ ዴንዳና፤ ሚኖ ዳምባላይ ኢታ ኣሳታ ሁኤ ሾጫና። 
ኢዛ ዎዚና ቆፋ ሙሌራ ፖሎንታ ዲሼ ኢዛ ሃንቆይ ጮ ሃዳ ሲሜና፤ ጉዬፔ ዪዛ ላይꬃታን ሃይሳ ቆንጬን ኢንቴ ኤራና። 
ሃይታ ሃ ናቤታ ታ ኪታቤኬ፤ ጊዶ ኣቲን ኢስቲ ባንታ ኪታ ኤኪ ዎጼቴስ፤ ታ ኢስታስ ዮቶንታ ቲንቢቴ ዮቴቴስ። 
ኢስቲ ታ ዞሬን ኤቂዳኮ ታ ቃላ ታ ዴራ ሲሳና፤ ኢታ ኦጌፔኔ ኢታ ኦሶፔ ኢስታ ዛራና። 
ታኒ ማታስ ጻላ ጾሴ? ሃሆስካ ጾስ ጊዲኪና? 
ታኒ ቤኦንታ ማላ ጌማሶን ቆቴቲ ኣታና ኣሲ ዲዜ? ሳሎኔ ሳኣ ኩሚዳይ ታና ጊዲኪና!» ጌስ ጎዳይ። 
ጎዳይ፥ «ታኒ ኣጉሜታዲስ፤ ታኒ ኣጉሜታዲስ» ጊሼ ታ ሱንꬃን ዎርዶ ቲንቢቴ ሃሳይዛ ናቤታ ቃላ ሲያዲስ። 
ሃ ዮኦይ ባንታ ዎዚና ባሌꬆን ዎርዶ ቲንቢቴ ሃሳይዛ ናቤታ ዎዚናን ኣይዴ ጋካናስ ጋምኣኔ? 
ኢስታ ኣዋቲ ባኣሌ ጌቴቲዛ ኤቃዛ ጋሶን ታ ሱንꬃ ዶጊዳ ማላ፥ ኢስቲ ኢሶይ ኢሳስ ዮቲዛ ኣጉሞን ታ ኣሳይ ታ ሱንꬃ ዶጋና ማላ ኦꬂዳ ኢስታስ ሚሳቴስ። 
ኣጉሜቲዛ ናቤይ ባ ኣጉማ ዮቶ፤ ታ ቃላይ ኢዛን ዲዛዴይ ጊዲኮ ሄ ቃላ ኣማኔቴꬃን ዮቶ፤ ሃፓሲኔ ካꬃ ኣይፌስ ኣይ ጋይቶቴꬂ ዲዜ? 
«ታ ቃላይ ታማ ማላኔ ሹች ቄሪዛ ናሪቃ ማላ ጊዴኔ?» ጌስ። 
ጎዳይ፥ «ሄሳ ጊሻስ ቃላ ኢሶይ ኢሳፌ ካይሲ ካይሲ ኤኪዲ ታፔ ኤኪዳ ማላ ዮቲዛ ናቤታራ ታ ኤቄታይስ። 
ባንታ ዶና ጪንጫቴꬃን፥ ‹ጎዳይ ሂዝጌስ› ጊዛ ናቤታራ ታ ኤቄታይስ» ጌስ። 
ጎዳይ፥ «ታኒ ዎርዶ ኣጉሞ ካሊዲ ቲንቢቴ ዮቲዛ ናቤታራ ኤቄታይስ፤ ታ ኪቶንታ ዲሺን ዎይኮ ታ ሹሞንታ ዲሺን ጻላቴꬃን ዎርዶ ዮኦ ዮቴቴስ፤ ታ ዴሬዛካ ባሌꬄቴስ፤ ሃይሳ ሃ ዴሬዛ ኣይኮካ ጎኤቴና» ጌስ። 
ጎዳይ ታስ፥ «ሃ ዴሬይ፥ ዎይኮ ናቤይ፥ ዎይኮ ቄሴይ፥ ‹ጎዳስ ቶሆ ጊዲዳይ ኣዜ?› ጊዲ ኦይቺኮ፥ ‹ጎዳስ ቶሆይ ኢንቴና፤ ሄሳ ጊሻስ ታኒ ኢንቴና ዎራ ኦላና› ጌስ ጋ ዮታ። 
ናቤይ፥ ዎይኮ ቄሴይ፥ ዎይኮ ኣይ ኣሲካ፥ ‹ሃይሲ ጎዳ ቶሆ› ጊዲ ሃሳይኮ ታኒ ሄሳዴኔ ኢዛ ሶሆ ኣሳ ቃጻያና። 
ኢሶይ ኢሶይ ባ ላጌ ዎይኮ ባ ዳቦ፥ ‹ጎዳይ ኣይ ዛሮ ኢሚዴ?› ዎይኮ፥ ‹ጎዳይ ዮቲዳይ ኣዜ?› ጊዲ ኦይቻናስ ቤሴስ። 
ሃይሳፌ ጉዬን ጊዲኮ፥ ‹ጎዳ ቶሆ› ጊዲ ኢንቴ ሃሳያናስ ቤሴና። ጋሶይካ ኣስ ኡባስ ኢዚ ሃሳይዳ ቃላይ ኢዛስ ቶሆ ጊዲዛ ጊሻስ ዴኦ ጾሳ፥ ኡባፌ ዎልቃማ ጎዳ ኑ ጾሳ ቃላ ኢንቴ ቦኪሴታ። 
ሄሳ ጊሻስ ናቤዛስ፥ ‹ጎዳይ ኢንቴስ ኣይ ዛሮ ኢሚዴ?› ዎይኮ፥ ‹ጎዳይ ዮቲዳይ ኣዜ?› ጋዳ ኦይቻናስ ቤሴስ። 
ጊዶ ኣቲን ኢንቴ፥ ‹ሃይሲ ጎዳ ቶሆ› ጊኮ፥ ጎዳይ ታኒ ኢንቴና፥ ‹ሃይሲ ጎዳ ቶሆ› ጎፒቴ ጊንካ ኢንቴ፥ ‹ሃይሲ ጎዳ ቶሆ› ጊዴታ። 
ሄሳ ጊሻስ ኢንቴና፥ ቃሴካ ኢንቴሲኔ ኢንቴ ኣዋታስ ታ ኢሚዳ ካታማይራ ጋꬃዳ ዬጋ ኣጋና፤ ታ ሲንꬃፌካ ዎራ ኦላና። 
ሜርናስ ዶጌቶንታ ሜርና ዬላቴꬂኔ ካዉሻቴꬅ ታ ኢንቴ ቦላ ኤሃና» ጊዴስ። 
