ዬꬃ ማጻፋ.
16.
ኣቤት ጎዳዉ! ታ ባቃታ ኣቲዛሶይ ኔና፤ ኔ ኪኦን ታና ቆታ። 
ታኒ ጎዳስ፥ «ኔኒ ታ ጎዳ፤ ኔፔ ኣቲን ሃራ ሎኦይ ታስ ዴና» ጋዲስ። 
ሳኣን ዴኢዛ ጌሻቲ ኣይ ማላ ቦንቼቲዳይቴ! ታኒ ኢስታን ኡፋዬታይስ። 
ዎርዶ ጾሳታ ካሊዛይቲ ባንታ ቦላ ሜቶ ዳርሴቴስ። ጊዶ ኣቲን ታኒ ኤቃ ጾሳታስ ሹኪኬ፤ ኢስታስ ሱንꬃካ ጼይጊኬ። 
ጎዳዉ! ታስ ላታ ጺንጾይኔ ቃዳይ ኔና፤ 
ኔ ታስ ዋꬊዳ ዛዋይ ሎኦ ጊዲዴስ፤ ኬሂፔ ሎኦ ጺንጾይ ታና ጋኪዴስ። 
ታና ዞሪዛ ጎዳ ጋላታይስ፤ ኦማርስ ታ ዎዚናይ ታና ታማርሴስ። 
ታኒ ኡባቶ ጎዳ ሲንꬃሳይስ፤ ኢዚ ታ ኡሻቻን ዲዛ ጊሻስ ታኒ ኮኮሪኬ። 
ሄሳ ጊሻስ ታ ዎዚናይ ኡፋዬቴስ፤ ታ ሼምፖይካ ዎፑ ጌስ፤ ታ ኣሳቴꬃይካ ሂርጋይ ባይንዳ ሼምፒ ዴስ። 
ኔ ታና ሲኦሌን ኣጋካ፤ ኔ ጌሻዛ ዎቃና ማላ ኣጋካ። 
ኔኒ ታና ዴኦ ኦጌ ቤሳሳ፤ ኔ ማታን ኩሜꬃ ኡፋይሲ፥ ኔስ ኡሻቻን ሜርና ኡፋይሲ ዴስ። 
