ሜꬌቴꬃ.
3.
ሾሻይ ጎዳ ጾሳይ ሜꬊዳ ዶኣ ኡባፌ ኣꬊዳ ጌናንቻ፤ ኢሲ ጋላስ ሾሻይ ሄ ማጫሳዮ፥ «ጾሲ ቱሙ ኢንቴና፥ ‹ኤዴኔን ዲዛ ሚꬃ ኣይፌ ኡባፌካ ሞፒቴ› ጊዴ?» ጊ ኦይቺዴስ። 
ማጫሳያ ሾሻስ ዛራዳ፥ «ጊዴና! ጾሲ ሄሳꬆ ጊቤና፤ ኑኒ ኤዴኔን ዲዛ ሚꬃታ ኣይፌ ማናስ ዳንዳዮስ፤ ጊዶ ኣቲን ጾሲ ኑና፥ ‹ኤዴኔ ጊዶን ዲዛ ሚꬃ ኣይፌ ሞፒቴ፤ ቦቾፍቴ፤ ሂስቶንታ ኣጊኮ ኢንቴ ሃይቃና› ጊዴስ» ጋዱስ። 
ሾሻይ ማጫሳዮ፥ «ጊዴና! ኢንቴ ቱማ ሃይቄኬታ፤ 
ጾሲ ሄሳ ጊዳይ ሄ ሚꬃይ ኣይፌ ኢንቴ ሚኮ ኢንቴ ኣይፌይ ዶዬቲን፥ ጾሳ ማላ ኢንቴ ሎኦኔ ኢታ ሻኪ ኤራናይሳ ኢዚ ኤሪዛ ጊሻሳ» ጊዴስ። 
ማጫሳያ ሄ ሚꬃ ኣይፌይ ማናስ ማልኢዛይሳ፥ ጼላናስ ሎኢዛይሳ፥ ቃሴ ኣሲ ኣꬎ ኤራቴꬅ ዴማናስ ኣሞሲዛዝ ጊዲዳይሳ ቤያዳ ሄ ሚꬃ ኣይፌፔ ኤካዳ ማዱስ፤ ቃሴ ባናራ ዲዛ ባ ኣዚናስካ ሄሳፌ ኢሚን ኢዚካ ሚዴስ። 
ሚዳ ዎዴ ኢስታ ናምኣ ኣይፌይካ ዶዬቲን ኢስቲ ፓጻ ካሎ ዲዛይሳ ኤሪዲ ባላሴ ጌቴቲዛ ሚꬃ ሃይꬅ ሲኪዲ ባ ጼሳን ጊጺዳ። 
ኦማርሳ ዎዴ፥ ኤዴኔ ጊዶን ጎዳ ጾሳይ ሄሜቲሺን፥ ኢዛ ጬንጉርሳ ኣዴዚኔ ኢዛ ማቼያ ሲዪዲ ጎዳ ጾሳፌ ኤዴኔ ሚꬃ ጊዶን ቆቴቲዳ። 
ጊዶ ኣቲን ጎዳ ጾሳይ ኣዴዛ ጼይጊዲ፥ «ኣዳሜ ኣዋን ዳይ?» ጊዴስ። 
ኣዴዚካ፥ «ኤዴኔ ጊዶን ኔ ጬንጉርሳ ሲያዳ ታኒ ካሎ ዲዛ ጊሻስ ባባዳ ቆቴታዲስ» ጊዴስ። 
ጎዳ ጾሳይ ኢዛ፥ «ኔኒ ካሎ ዳሳ ጊዲ ኔስ ዮቲዳይ ኦኔ? ታኒ ኔና፥ ‹ሞፓ› ጋዳ ኣዛዚዳ ሚꬃ ኣይፌፔ ማዲ?» ጊ ኦይቺዴስ። 
ኢዚካ፥ «ታናራ ዳና ማላ ኔ ኢሚዳ ማጫሳያ ሄ ሚꬃ ኣይፌፔ ታስ ኢሚን ማዲስ» ጊዴስ። 
ጎዳ ጾሳይ ሄሳፌ ጉዬ ማጫሳዮ፥ «ኔኒ ሄሳ ኣይስ ኦꬃዲ?» ጊ ኦይቺዴስ። ማጫሳያካ፥ «ታና ሾሻይ ባሌꬂን ማዲስ» ጋዱስ። 
ጎዳ ጾሳይ ሄሳፌ ጉዬ ሾሻ፥ «ኔኒ ሃይሳ ኦꬂዳ ጊሻስ፥ ሜሄ ኡባኔ ዶኣ ኡባ ጋርሳን ኔ ጻላይ ቃንጌቲዳዛ! ኔኒ ኔ ኡሎን ቢታራ ጎሼታና፤ ኔ ዴኦ ላይꬅ ኡባንካ ቢታ ጉዱላ ላጫ። 
ታኒ ኔሲኔ ማጫሳይስ፥ ኔ ዜሬꬃሲኔ ኢዚ ዜሬꬃስ ጊዶን ሞርኬቴꬅ ሜꬋና፤ ኢዚ ኔ ሁኤ ቆጻና፤ ኔኒካ ኢዛ ቂርጴ ዱካና» ጊዴስ። 
ማጫሳዮካ ጎዳ ጾሳይ፥ «ኔ ሻሪዛ ኣጊናን ኔኒ ዳሮ ቱጋታና፤ ቃሴ ኔኒ ዎልቃማ ሚጻን ናይታ ዬላና። ጊዲኮካ ኔኒ ኔ ኣዚናራ ኣቃናስ ኣሞታና፤ ኢዚካ ኔና ሃራና» ጊዴስ። 
ኣዳሜካ ጎዳ ጾሳይ፥ «ኔኒ ኔ ማቼይ ቃላ ሲዪዳ ጊሻስ ታኒ ኔና፥ ‹ሄ ሚꬃ ኣይፌ ሞፓ› ጋዳ ኣዛዚዳ ሚꬃ ኣይፌፔ ኔኒ ሚዳ ጊሻስ፥ «ኔ ጌዶን ቢታይ ቃንጌቲዳዝ ጊዶ! ኔኒ ኔ ዴኦ ላይꬅ ኡባን ጊታ ዳቡራን ቢታ ኦꬃዳ ማና። 
ቢታይ ኔስ ኣጉንꬂኔ ኪንዲቾ ሞኪሳና፤ ኔኒ ቢታፌ ሞኪዳይሳ ማና። 
ኔኒ ቢታን ሲማና ጋካናስ ዳቡራን ኔ ጫዋ ጉሳ ኦꬃዳ ማና፤ ኔኒ ቢታፌ ሜꬌቲዳ ጊሻስ ቢታን ሲማንዳሳ» ጊዴስ። 
ኣዳሜይ ባ ማቺዮ ሄዋኖ ጊ ሱንꬂዴስ፤ ኣይስ ጊኮ ኢዛ ኣሳ ኡባስ ኣዮ። 
ጎዳ ጾሳይ ኣዳሜሲኔ ኢዛ ማቼይስ ኢቴ ጊግሲዲ ኢስታ ማይዚዴስ። 
ሄሳፌ ጉዬ ጎዳ ጾሳይ፥ «ሂስቲን ኣሲ ኑፔ ኢሳዴ ማላ ሎኦኔ ኢታ ኤሪዛዴ ጊዲዴስ፤ ኢዚ ባ ኩሼ ዬዲዲ ዴኦ ኢሚዛ ሚꬃፌ ኤኪዲ ቃሴ ሞንታ ማላኔ ሜርናስ ፓጻ ዴኦንታ ማላ ቴቄታናስ ኮሼስ» ጊዴስ። 
ሄሳ ጊሻስ ኢዚ ባ ሜꬌቲዳ ቢታ ኦꬃና ማላ፥ ጎዳ ጾሳይ ኤዴኔፔ ኢዛ ኬሲዴስ። 
ኢዛ ኬሲዲ፥ ዴኦ ሚꬃኮ ኤፊዛ ኦጌ ናጋና ማላ፥ ኪሩቤ ጌቴቲዛ ኪታንቻታኔ ፖፖልኡ ጊ ኣꬊ ኣꬊ ዎꬊዛ ታማ ላጮ ሚሳቲዛ ጊꬃ ማሻ ኤዴኔፔ ኣርሼይ ሞኪዛ ባጋራ ዎꬂዴስ። 
