ዬꬃ ማጻፋ.
101.
ታኒ ኔ ሲቆ ጊሻሲኔ ቱማ ፒርዳ ጊሻስ ዬጻና፤ ኣቤት ጎዳዉ! ታኒ ኔስ ጋላታ ማዛሙሬ ዬጻና። 
ታኒ ሱሬ ኦጌ ካላና፤ ኔኒ ታኮ ኣዉዴ ያኔ? ታኒ ታ ኬꬃን ሱሬቴꬃን ዳና። 
ታኒ ታ ኣይፌራ ኢታ ሚሽ ጼሊኬ፤ ጾሳፌ ካሬ ኬዚዳ ኣሳታ ኦሶ ኢጻይስ፤ ታኒ ኢስታራ ሙሌካ ዙፔቲኬ። 
ዎዚና ጌላቲ ታፔ ሃኬቶ፤ ኢታቴꬃራ ታስ ጋይቶቴꬂ ዴና። 
ጌማን ባ ላጌ ዚጊርዛይሳ ታኒ ሲርጲ ኦꬃና፤ ኦቶሬቲዛይሲኔ ጬቄቲዛ ኣስ ታኒ ጮኡ ጋ ኣጊኬ። 
ኢስቲ ታናራ ዳና ማላ ቢታ ቦላ ዴኢዛ ኣማኔቲዛይታ ታኒ ሎኦ ኣይፌን ጼላይስ። ሱሬቴꬃን ሄሜቲዛ ኣሲ ታስ ሃጋዛና። 
ጪሞ ኦꬂዛይ ኦኒካ ታ ኬꬃን ዴና፤ ዎርዶ ሃሳይዛይ ታ ሲንꬃን ኤቄና። 
ቢታን ዴኢዛ ኢታ ኣስ ኡባ ታኒ ሃች ሃች ꬋይሳና፤ ኢታ ኦꬂዛይታ ኡባ ታኒ ጎዳ ካታማፔ ꬎቃላ ꬋይሳና። 
