ዬꬃ ማጻፋ.
64.
ኣቤት ጾሳዉ! ታ ማጋና ኔኒ ሲያ፤ ታ ሼምፖዮ ዎꬋናስ ማንዲዛ ታ ሞርኬታፔ ታና ኣሻ። 
ፓላ ኣሳታ ማቆፌኔ ማካላንቻታ ዱላታፔ ታና ጌንꬃ። 
ኢስቲ ባንታ ኢንጻርሳ ማሻ ማላ ሌፊዳ፤ ቃሴ ማርዜ ቃላታ ዎንዳፌ ዪሻ ማላ ዱካናስ ጊግሲዳ። 
ኢስቲ ቆቴቲዲ ባንታ ዎንዳፌን ጺሎ ኣስ ዱኬቴስ፤ ኣሲ ኣኬኮንታ ዲሺን ዱካናስ ጉዬ ጌቴና። 
ኢስቲ ኢታ ኦꬃናስ ኢሶይ ኢሳራ ማቄቴቴስ፤ ጌማራ ዎጺማዴ ዎꬃናስ ዞሬቴቴስ፤ ኢስቲ፥ «ኑና ኦኒ ቤኣኔ?» ጌቴስ። 
ኢስቲ ጌኔ ማቄቲሼ፥ «ኑኒ ሎኦ ማቆ ማቄቲዶስ» ጌቴስ፤ ሄሲካ ኣሳ ዎዚናይኔ ካሃይ ኢታን ኩሚዳይሳ ቤሴስ። 
ጊዶ ኣቲን ጾሳይ ኢስታ ባ ዪሻን ዱካና፤ ኢስቲ ኣኬኮንታ ማዱንꬃና። 
ኢዚ ኢስቲ ሃሳይዳ ቃላ ኢስታ ቦላ ዛራና፤ ኢስታካ ባሻን ጋꬃና፤ ኢስታ ቤኢዳ ኡባይ ኣሙሲዲ ሁኤ ቃꬃና። 
ሄ ዎዴ ኣሳይ ኡባይ ጾሳስ ያያና፤ ጾሳ ኦሶ ቆንጬን ዮታና፤ ኢዚ ኦꬂዳይሳካ ዩሺ ቆፓና። 
ጺሎቲ ጎዳን ኡፋዬቴቶ፤ ኢዛካ ባስ ባቃቲ ኣቲዛሶ ኦꬄቶ፤ ዎዚና ሱሬቲ ኡባይ ኢዛ ጋላቴቶ። 
