ሲቆ ሳባ.
8.
ኔ ታ ኣዬይ ꬋንꬅ ꬋሚ ዲጪዳ ታ ኢሻ ማላ ጊዲዳኮ ታ ኔና ኦጌን ዴማዳ ዬራ ኤኪዳኮ ታና ኦኒካ ካꬌናኮሺን! 
ታና ታማርሲዳ ታ ኣዬይሶ ታ ኔ ኩሼ ኦይካዳ ኤፋናኮሺን፤ ኔ ኡያናስ ኦሮማኔፔኔ ዎይኔፔ ጉምኤቲዳ ሎኦ ኡሹ ታ ኔስ ኢማናኮሺን። 
ባ ሃዲርሳ ኩሼ ቦላ ታና ቦርኮቲሴስ፤ ኡሻቻ ኩሼንካ ታና ቆሜስ። 
ኢንቴኖ ዬሩሳላሜ ጌላኦቶ! ሲቆዚ ባስ ዶሲዲ ዴንዳና ጋካናስ ኢዛ ኢንቴ ቤጎꬆንታ ማላ ታኒ ኢንቴና ሃዳራ ጋይስ» ጋዱስ። 
«ባ ሲቆ ላጌዛ ቦላ ዜምፓዳ፥ ባዞፌ ዪዛራ ሃና ኦኔ?» ጊዳ። ጌላኦያ «ቤኒ ኔ ኣያ ኔና ሚጻታ ዬሊዳ ኣፒሌ ሚꬃ ጋርሳፌ ታ ኔና ቤጎꬃ ዴንꬃዲስ። 
ሜርና ሲቆን ኔ ዎዚናን ታና ዎꬃ፤ ታና ጻላ ኔ ቄሴ ቦላ ማታሜ ማላ ሾጫ፤ ኣይስ ጊኮ ሲቆይ ሃይቆ ማላ ሚኖ፤ ቃናቴይ ዱፎ ማላ ሜንጼ ኢታ፤ ኢዚ ላጮይካ ታማ ላጮ ማላ ፖፖልኡ ጌስ። 
ሃꬃ ዳሮይ ሲቆ ታማ ቶይሳናስ ዳንዳዬና፤ ዲኦይካ ሜጪዲ ኤፌና፤ ኣሲ ባስ ዲዛ ሚሽ ኡባን ሲቆ ሻማናስ ኮይኮ ሲቆይ ሚሻን ቤቶንታ ጊሻስ ኣሳይ ቂልጪ ካኤስ» ጋዱስ። 
«ꬋንꬂ ኡቶንታ ቄሪ ሚቻ ኑስ ዳዉስ፤ ኣዚናይ ኢዞ ኦይቺኮ ኑ ኢዚስ ኣይ ኦꬃኔ? 
ኢዛ ጊምቤ ጊዲዳኮ ኑኒ ኢዚ ቦላ ቢራፔ ሻኮ ኦꬃና፤ ኢዛ ጌሊዛ ፔንጌ ጊዲዳኮ ኑኒ ኢዚ ቦላ ሊባኖሴ ዚጋፔ ሳንቃ ኬሳና» ጊዳ። 
«ቤኢቴ ታኒ ጊምቤ፤ ታ ꬋንꬃቲካ ሻኮ ማላ፤ ታኒ ታ ሲቆዛራ ዲዛ ዎዴ ኢዚ ኡፋይሲኔ ሳሮቴꬅ ዴሜስ። 
ሶሎሞኔስ ባኣሊ-ሃሞኔን ዎይኔ ቶኪዛሶሆይ ዴስ፤ ሄ ዎይኔ ቶኪዛሶሆዛ ኦሳንቻታስ ኪራ ኢሚዴስ፤ ኢስቲካ ሁኤን ሁኤን ሺ ቢራ ኢዛስ ኤሄቴስ። 
ጊዶ ኣቲን ታስ ቡዞ ጊዲዳ ዎይኔ ቶኪዛሶሆይ ዴስ፤ ሶሎሞኔ ኔኒ ሺ ቢራ ኤካ፤ ኦሳንቻቲ 200 ቢራ ኤኬቶ» ጋዱስ። 
«ሃኔ ታ ሚሺራዬ! ኔ ኣታኪልቴ ጊዶን ዳሼ ሃሳይዛ ቃላ ታ ላጌቲ ሲያና ኮዬቴስ፤ ኣኔ ታናካ ኔ ቃላ ጬንጉርሳ ሲሳ» ጊዴስ። 
«ታ ሲቆዞ! ታኮ ኤሶን ሃ ያ! ሳዎ ኣታኪልቴቲ ሞኪዛ ዙማታ ቦላራ ጉፒዛ ጌኔሳ ዎይኮ ዉሻ ላቃ ሚሳታ» ጋዱስ። 
