ዬꬃ ማጻፋ.
138.
ኣቤት ጎዳዉ! ታኒ ታ ኩሜꬃ ዎዚናፔ ኔና ጋላታይስ፤ ጾሳታ ሲንꬃን ኔና ሳባይስ። 
ኔ ጌሻ ኬꬃኮ ሲማዳ ኔና ጎይናይስ፤ ኔ ሲቆ ጊሻሲኔ ኔ ኣማኔቴꬃ ጊሻስ ታኒ ኔ ሱንꬃ ሳባይስ፤ ኔኒ ኔ ሱንꬃኔ ኔ ቃላ ኡባፌ ኣꬃዳ ꬎቁ ሂስታዳሳ። 
ታኒ ጼይጊዳ ጋላስ ታስ ኮያዳሳ፤ ኔ ሚኖቴꬃን ታና ሚንꬄꬃ። 
ኣቤት ጎዳዉ! ሳኣን ዲዛ ካዎቲ ኡባይ ኔ ዶናፔ ኬኢዳ ቃላ ሲዪዲ ኔና ጋላቴቶ! 
ጎዳ ቦንቾይ ጊታ ጊዲዳ ጊሻስ ኢስቲ ኢዚ ኦꬂዳ ኦሶ ጊሻስ ዬጼቶ። 
ጎዳይ ቦላ ꬎቃን ዲኮካ ሂዬሳታ ሎኦ ኣይፌን ጼሌስ፤ ጊዶ ኣቲን ኦቶራንቻታ ኢዚ ሃሆፔ ኤሬስ። 
ታኒ ሜቶ ጊዶን ዲኮካ ኔኒ ታና ናጋሳ፤ ታ ሞርኬታ ሃንቆ ቦላ ኔ ቄሴ ዴንꬃሳ፤ ኔ ኡሻቻ ኩሼን ታና ኣሻሳ። 
ጎዳይ ታስ ቆፒዳይሳ ፖላና፤ ኣቤት ጎዳዉ! ኔ ሲቆይ ሜርናሳ፤ ኔ ኩሼ ኦሶ ዬጋ ኣጎፋ። 
