ሲቆ ሳባ.
2.
«ታኒ ላሻሮኔን ሞኪዛ ጪሻ ማላኔ ጋꬋን ሞኪዛ ሱፌ ጪሻ ማላ» ጋዱስ። 
«ታ ሲቆያ ማጫሳታ ጋርሳን ኣጉንꬃ ጊዶን ዲዛ ሎኦ ጪሽ ሚሳታዉስ» ጊዴስ። 
«ታ ሲቆዛ ታኒ ናቴꬃታራ ጋꬃ ጼሊዛ ዎዴ፥ ዎራ ጊዶን ዲዛ ኣፒሌ ሚሳቴስ፤ ታኒካ ኬሃ ኡፋዬታዲስ፤ ታኒ ኢዛ ኩዋ ጋርሳን ሼምፓዲስ፤ ማልኢዛ ኢዛ ኣይፌዛፔካ ማ ካላዲስ። 
ኢዚ ታና ጊቢራስ ኣሆ ኬꬃን ጌልꬂዴስ፤ ባ ሲቆ ታ ቦላ ባንዲራ ማላ ꬎቁ ꬎቁ ኦꬂዴስ። 
ታኒ ኢዛ ሲቆን ኦይኬታዳ ሃርጋዲስ፤ ሄሳ ጊሻስ ታና ዛቢቤ ኣይፌ ሚዚዲ ጋዚዲሲቴ፤ ኣፒሌ ሚዚዲ ታና ቤጎꬂቴ። 
ባ ሃዲርሳ ኩሼ ቦላ ታና ቦርኮቲሲዴስ፤ ባ ኡሻቻ ኩሼን ታና ኢዲሚዴስ። 
ኢንቴኖ ዬሩሳላሜ ዬላጋ ማጫሳቶ! ሲቆይ ባስ ዶሲዲ ዴንዳና ጋካናስ ኢዛ ኢንቴ ቤጎꬆንታ ማላ፥ ታኒ ኢንቴና ጌኔሳታኒኔ ባዞ ዉሻን ኣማታይስ። 
ቤኢቴ! ታ ሲቆዛ ጬንጉርሲ ዙማታ ቦላራ ፒሪሼ፥ ዙምቡላታ ቦላራ ጾንጌቲሼ ዪዛይሲ ሲዬቴስ። 
ታ ሲቆዚ ዉሻ ላቃ ዎይኮ ጌኔሳ ላቃ ሚሳቴስ። ቤኢቴ! ኢዚ ኑ ኬꬃ ዳራንቻን ኤቂዴስ፤ ማስኮቴራ ሶ ጼሌስ፤ ማጋላሻ ጾኤራ ጹሉንጊ ጼሌስ። 
ታ ሲቆዚ ታና፥ ‹ታ ጎዴ፥ ዴንዳ! ታ ሎኦዬ! ሃ ያ! ኣኔ ኢሲፌ ቦስ። 
ቤያ፥ ባልጎይ ኣꬊዴስ፤ ኢራይካ ኣጊዴስ። 
ኡባሶን ጪሺ ጪዪዴስ፤ ማዛሙሬ ዬጺዛ ኣጊናይካ ጋኪዴስ፤ ሃራጴ ዬꬂካ ኑ ቢታን ሲዬቴስ። 
ባላሴይ ኣይፌ ኢሞ ዶሚዴስ፤ ዎይኔይ ጪዪዴስ፤ ኢዛ ጪሻ ሳዎይ ኡባሶን ቱኑ ጌስ። ሄሳ ጊሻስ ታ ጎዴ፥ ዴንዳ፤ ታ ሎኦዬ! ሃያ፤ ኣኔ ኢሲፌ ቦስ› ጌስ» ጋዱስ። 
«ኔኒ ኣፎ ዶናን ዛላ ዛኣ ጊዶን ዲዛ ሃራጴይ ማላ፤ ኣኔ ኢሲቶ ኔ ኣይፌሶ ታና ቤሳ፤ ኔ ቃላ ጬንጉርሲካ ታና ሲሳ። ኣይስ ጊኮ ኔ ጬንጉርሳይ ታና ኡፋይሴስ፤ ኔ ኣይፌሶይካ ታና ሎኤስ» ጊዴስ። 
ኑ ዎይኔ ኣታኪልቴይ ጪዪዴስ፤ ሄሳ ጊሻስ ኑ ዎይኔ ኣታኪልቴ ጊዶ ሞሮንታ ማላ ዎራካናታኔ ኢስታ ቡቱላታ ዎጺማዴን ኦይኪቴ። 
«ታ ሲቆዚ ታሳ፤ ታኒካ ኢዛሳ፤ ጪሊላ ማታ ጊዶን ኢዚ ባ ሜሄ ሄሜስ። 
ኦማርሳ ꬉማይ ቃሬታናሺን፥ ማላዶ ጫርኮይ ጫርካናሺን፥ ታ ሲቆዞ! ጌኔሳ ማላ ዎይኮ ዉሻ ላቃ ማላ ኣፎቲዛ ዙማ ቦላራ ዎጻዳ ሃ ሲማ» ጋዱስ። 
