ዛካራሳ ቲንቢቴ.
5.
ታ ዛራዳ ጼሊሺን ሄን ታ ሲንꬃን ኢሲ ፒራꬊዛ ጻꬃ ማጻፋ ቤኣዲስ። 
ኢዚካ ታና፥ «ኣይ ጼላይ?» ጊ ኦይቺዴስ። ታኒካ ኢዛስ፥ «ኣዱሳቴꬃይ ናምኡ ታሙ ዋꬋ፥ ጎምፓይ ታሙ ዋꬋ ጊዲዳ ኢሲ ፒራꬊዛ ጻꬃ ማጻፋ ቤኣዲስ» ጋዲስ። 
ኢዚካ ታስ፥ «ሃ ጻꬃ ማጻፋ ጊዶን ቢታ ኡባ ቦላ ያና ቃንጌꬂ ጻፌቲ ኡቲዴስ፤ ሄ ማጻፋን ኢሲ ባጋራ፥ ‹ካይሶ ኡባይ ቢታ ቦላፌ ꬋያና› ጌቴቲ ጻፌቲዴስ፤ ቃሴካ ሃንኮ ባጋራ፥ ‹ዎርዶ ጫቂዛ ኡባይ ꬋያና› ጌቴቲ ጻፌቲዴስ። 
ኡባፌ ዎልቃማ ጎዳይ፥ ‹ታኒ ቃንጌꬅ ኤሃና፤ ኢዚካ ካይሶታ ኬꬂኔ ታ ሱንꬃን ዎርዶ ጫቂዛይታ ኬꬅ ጌላና፤ ኢስታስ ሄን ዲዛ ኬꬃ፥ ሚꬃኔ ሹቻ ኡባ ꬋይሳና› ጌስ» ጊዴስ። 
ሄሳፌ ካሊዲ ታናራ ሃሳዬቲዛ ኪታንቻይ ታኮ ዪዲ፥ «ሃይሲ ዪዛይ ኣዛኮ ꬎቁ ሂስታ ጼላ» ጊዴስ። 
ታኒካ ኢዛ፥ «ሃይሲ ኣዜ?» ጋ ኦይቻዲስ። ኢዚካ «ሃይሲ ማካ ዳቾ» ጊዴስ፤ ቃሴካ ጉጂዲ፥ «ሃይሲ ቢታ ቦላ ዲዛ ኣሳይ ኦꬂዳ ቆሆዛ ቤሲዛ ማላታ» ጊዴስ። 
ሄሳፌ ጉዬ ኢርሳሴ ጌቴቲዛ ቢራታፔ ኦሴቲዳ ካማይ ቃሬቲዛ ዎዴ ዳቾዛ ጊዶን ኡቲዳ ኢሲ ማጫሳዮ ቤኣዲስ። 
ኪታንቻዚካ ታስ፥ «ሃና ቱና» ጊ ዮቲዲ ኢዞ ጉዬ ዛሪ ዳቾዛ ጊዶ ናቂ ጌልꬂዴስ፤ ሄ ዳቾ ካማዛካ ዛሪ ካሚዴስ። 
ሄሳፌ ጉዬ ታኒ ፑዴ ꬎቁ ጋ ጼሊሺን ኢስታስ ቄፌታን ጫርኮይ ዲዛ ናምኡ ማጫሳታ ቤኣዲስ፤ ኢስታስ ቄፌይካ ካፎ ዎሌ ቄፌ ማላ፤ ኢስቲ ሄ ዳቾዛ ዴንꬂ ኤኪዲ ፑዴ ሳሎ ፒራꬊዳ። 
ታኒካ ታናራ ሃሳይዛ ኪታንቻዛ፥ «ሃይቲ ዳቻ ኣዋ ኤፊዞ?» ጋ ኦይቻዲስ። 
ኢዚካ፥ «ኢዛስ ኬꬅ ኬጻናስ ሳናኦሬ ዴሬ ኤፌቴስ፤ ኬጼቲ ጊጊዛ ዎዴ ዳቾዛ ሄን ዎꬃና» ጊዴስ። 
