ኢሳያሳ ቲንቢቴ.
30.
ጎዳይ፥ «ማካላንቻ ጊዲዳ ናይታስ ኣዬ ኣና! ታፔ ጊዶንታ ቆፋ ካሌቴስ፤ ታ ኣያናፔ ጊዶንታ ጫቆ ጫቄቴስ፤ ናጋራ ቦላ ናጋራ ጉጄቴስ። 
ታና ዞሬ ኦይቾንታ ጊብጼ ዎꬌቴስ፤ ካዎ ፓሮኔይ ኢስታስ ጎንዳሌ ጊዳና ማላ ጊብጼ ኩዋን ኣታና ኮዬቴስ። 
ጊዶ ኣቲን ፓሮኔ ጎንዳሌቴꬂ ኢስታስ ካዉሻቴꬅ ጊዳና፤ ጊብጼ ካዎን ኣቴꬂ ኢስታ ቦላ ዬላ ኤሃና። 
ኢስታ ሹሜቲ ጻኖሴን ዲኮካ፥ ኢስታ ኪቲዳይቲ ሃኔሴን ዲኮካ፥ 
ኢስታስ ዬላቴꬂኔ ካዉሻቴꬅ ጻላ ጊዳና ኣቲን ማዶ ዎይኮ ዎꬌ ኢስታስ ኤሆንታ ኣይኮ ጎኣካ ኢስታስ ኢሞንታ ኣሳታ ጋሶን ኡባይካ ዬላታና» ጌስ። 
ኔጌቤን ዲዛ ሜዶሳታ ጊሻስ ጎዳይ ዮቲዳ ቃላይ ዎዳላ ጋሞቲኔ ማጫ ጋሞቲ ዲዛሶን፥ ማርዜራ ዲዛ ሾሻቲኔ ጾንጌቲዛ ሾሻቲ ዲዛሶን፥ ሜቶይኔ ጬጬይ ኩሚዳ ቢታራ ኣꬊ ቢዲ፥ ኢስቲ ጎኦንታ ዴሬታኮ፥ 
ኢዚ ማዶስ ሙሌካ ጎኣይ ባይንዳ ዴሬ ኢስቲ ጊብጼ ባና፤ ሄሳ ጊሻስ ታኒ ኢዚ ሱንꬃ «ኣይኮካ ጎኦንታሮ ኤራኣቤ» ጋ ጼይጋና። 
ሃኢ ባ፤ ሳሌዳን ኢስታስ ጻፋ፤ ጻꬃ ማጻፋ ቦላካ ጫዳ፤ ሄሲ ቡሮፔ ያና ዎዴታን ሜርናስ ማርካ ጊዳና። 
ሃይቲ ጎዳ ኣዛዞ ሲያና ኮዮንታይቲ፥ ማካላንቻ ዴሬኔ ባሌꬂዛ ናይታ። 
ኣጁታ ቤኢዛይታ፥ «ሃይሳፌ ጉዬ ኣጁታ ቤኦፒቴ» ጋና፤ ናቤታ፥ «ሃይሳፌ ጉዬ ኑስ ቱማ ቲንቢቴ ዮቶፒቴ፤ ኑና ኡፋይሲዛዚኔ ሚቺዛዝ ዮቲቴ። 
ሃይሳ ኦጋፔ ኪቺቴ፤ ሃ ዎጋ ኦጋፔ ሃኪቴ፤ ኢስራኤሌ ጌሻራ ኑና ቲራን ጋꬆፍቴ» ጋና። 
ሄሳ ጊሻስ ኢስራኤሌ ጌሻይ፥ «ኢንቴ ሃ ቃላ ካꬊዳ ጊሻስ፥ ጌኔን ኢንቴ ኣማኔቲዳ ጊሻሲኔ ባሌꬆን ዜምፒዳ ጊሻስ፥ 
ሃይሲ ሃ ናጋራዚ ጳልቄቲ ኩንዳናኔ ቆፖንታ ዲሺን ኩንዲዛ ጊታ ጊምቤ ማላ ኢስታስ ጊዳና። 
ሜቄሬቶይሳ ጊዶፌ ታማ ቦንቆ ካሺዛ ኮንኣይ፥ ሃꬄ ዱቂዛ ኮንኣይ ꬋያናሼ ጋካናስ፥ ኣይኮይካ ኣቶንታ ቲፌቲዛ ማና ሚሻ ማላ ቲፌታና» ጌስ። 
ኡባ ሃሪዛ ጎዳይ፥ ኢስራኤሌ ጌሻይ፥ «ኢንቴ ታኮ ሲሞኒኔ ታናን ሼምፖን ኣታና፤ ዎፓኒኔ ኣማኖን ኢንቴ ሚናና፤ ኢንቴ ጊዲኮ ሄሳꬆ ኦꬂቤኬታ። 
ቃሴካ፥ ‹ቺ! ኑኒ ፓራን ኡቲ ባቃታና› ጊዴታ፤ ሄሳ ጊሻስ ኢንቴ ባቃታና። ዛሪዲካ ኢንቴ፥ ‹ኑኒ ፒላታ ፓራን ኬሲ ኤኪ ባና› ጊዴታ፤ ሄሳ ጊሻስ ኢንቴና ዬዴꬂዛይቲ ፒላታታ ጊዳና። 
ኢንቴ ዙማ ሁኤን ኤቂዳ ባንዲራ ማላ ዙምቡላታ ጼራን ኤቂዳ ማላታ ማላ ጊዲ ኢንቴ ኣታናሼ ጋካናስ ኢሲ ኣሳ ማንዴꬃን 1,000 ኣሲ ባቃታና፤ ኢቻሽ ኣሳ ማንዴꬃን ኢንቴ ኡባይ ባቃታና» ጌስ። 
ጊዶ ኣቲን ጎዳይ ኢንቴስ ኪያ ኦꬃናስ ናጌስ፤ ኢንቴና ባ ቃꬌቴꬃ ቤሳናስ ዴንዴስ፤ ጎዳይ ቱሙ ፒርዲዛ ጾሳ ጊዲዳ ጊሻስ ኣማኔቲዲ ኢዛ ናጊዛይቲ ኣንጄቲዳይታ። 
ኢንቴኖ ዬሩሳላሜን ዴኢዛ ጺዮኔ ዴሬዞ! ሃይሳፌ ሲንꬃን ኢንቴ ዬኬኬታ፤ ኢንቴ ኢዛኮ ዋሲሺን ኢዚ ኢንቴና ዋኒ ማሬኔ? ኢንቴ ዋሶ ኢዚ ሲዪዲ ኢንቴስ ኤሶን ዛሮ ኢማና። 
ጎዳይ ኢንቴስ ዋዬ ካꬂኔ ሜቶ ሃꬅ ኢሚኮካ ሃይሳፌ ጉዬ ኢንቴ ኣስታማሬይ ኢንቴፌ ቆቴቴና፤ ኢንቴ ኣይፌቲካ ኢንቴ ኣስታማሬዛ ቤኣና። 
ኢንቴ ሃዲርስ ዎይኮ ኡሻች ጊኮ ኢንቴ ጉዬራ፥ «ኦጌዚ ሃይሳ፤ ኢዛራ ቢቴ» ጊዛይሳ ኢንቴ ሃይꬂ ሲያና። 
ሄሳፌ ቢራን ሜሼቲዳ ኢንቴ ኤቃ ጾሳታኔ ዎርቃን ሜሼቲዳ ሚስሌታ ኢንቴ ሞራና፤ «ኑፔ ሃኪቴ» ጊዲ ቱና ጫርቃ ማላ ኢንቴ ዎራ ዬጋና። 
ኔ ዜሪዳ ካꬃስ ኢዚ ኢራ ኢማና፤ ቢታፌ ሞኪዳ ካꬃይ ሙሩታኔ ዳሮ ጊዳና። ሄ ዎዴ ኢንቴ ሜሄይ ኣሆ ዴምባን ሄሜታና። 
ጎሻ ቦራቲኔ ሃሬቲ ባካን ቡኪ ሱራጌቲዳ ሃርቆኔ ባሶ ማና። 
ኣሳይ ዉሪዛ ዎልቃማ ጋላሳን ሚጻቲ ላሌቲሺን ጊታ ዙማታ ኡባታ ቦላፌኔ ዙምቡላታ ኡባታ ቦላፌ ዱጌ ሃꬂ ጎጋና። 
ጎዳይ ሜቂዳ ባ ዴራ ኮሊሺን፥ ማዱንꬂዳይሳ ፓꬂሺን፥ ኣጊናይ ኣርሼ ማላ ፖኣና። ኣርሼስ ኢሲ ጋላሳ ፖኦይካ ላፑን ጋላሳ ፖኦ ማላ ጊዳና። 
ቤኢቴ፥ ጎዳ ሱንꬃይ ኤጺዛ ሃንቆራ፥ ሻራ ማላ ꬊፒ ጊዳ ጩዋራ ሃኮፔ ያና፤ ኢዛ ሜቴርሻቲ ሃንቆን ኩሚዳ፤ ኢዛ ኢንጻርሳይካ ጹጊዛ ታማ ማላ። 
ኢዛ ፔኖይካ ቆꬌ ጋኪዲ ሜጪ ኤፊዛ ኪጻ ሃꬃ ማላ፤ ካዎቴꬃታካ ꬋይሶ ዛይዛሬን ዛይዛሬስ፤ ኣሳ ዶናን ኦጌ ባሌꬂዛ ቢጻላ ባርሴስ። 
ኦማርስ ጌሻ ባኣሌ ኢንቴ ቦንቺሼ ዬጺዛይሳꬆ ኢንቴ ዬጻና፤ ጎዳ ዙማኮ ኢስራኤሌ ዛላኮ ኣሳይ ሱሱልኤ ሱሱልኢሼ ኡፋይሳን ኬዚዛይሳꬆ ኢንቴ ዎዚናይ ኡፋዬታና። 
ጎዳይ ኤጺዛ ሃንቆኒኔ ሚዛ ታማን፥ ጎቴ ጫርኮኒኔ ዳዳን፥ ሻቻ ሹቻን፥ ቴማይ ኩሚዳ ባ ጬንጉርሳ ኣሳ ሲሳና፤ ዎꬊሼ ባ ቄሳ ኢዚ ቤሳና። 
ጎዳ ጬንጉርሲ ኣሶሬ ዳጋንꬃና፤ ኢዛ ጉፌይካ ኢስታ ሾጫና። 
ጎዳይ ኢስታ ቦላ ዬዲዛ ቂጻቴ ጉፌ ኡባይ ካራቤ ጊሪሳኒኔ ዲꬃ ጊሪሳን ኣዣቤቲዳይሳ፤ ኢዚ ባ ዎልቃ ኦላን ቤሲዲ ኢስታ ሾጪዴስ። 
ቤኒ ዎዴፔ ዶሚዲ ቶፌቴ ጌቴቲዛ ጹጊዛሶይ ጊጌቲ ኡቲዴስ፤ ካዎዛሲካ ጊጌቲ ኡቲዴስ፤ ጹጋና ጎንጎሎዚካ ኣሆኔ ጪማ፤ ኢዛ ጊዶን ዳሮ ታማይኔ ኤጻና ሚꬂ ዴስ፤ ጎዳ ፔኖይ ዲኔ ታማ ማላ ኤꬂ ኬሳና። 
