ኤርማሳ ዚላስ.
3.
ጎዳ ሃንቆ ጉፌን ዋዬ ቤኢዳ ኣሲ ታና። 
ኢዚ ታና ባ ሲንꬃፌ ኬሲ ዬዲዴስ፤ ፖኦይ ባይንዳ ጌዴ ꬉማን ታና ጌልꬂዴስ። 
ኢዚ ኩሜꬃ ጋላስ ዛሪ ዛሪዲ ታና ሾጪዴስ። 
ኢዚ ታ ኣሳቴꬃካ ጬጊሲዴስ፤ ታ ሜቄꬃታካ ሜንꬄሬꬂዴስ። 
ኢዚ ታና ሜቶኒኔ ኢታ ቱጋ ጊዶ ዬጊዴስ። 
ሃይቂዲ ጋምኢዳ ኣሳ ማላ ታኒ ꬉማን ዳና ማላ ኦꬂዴስ። 
ታ ኬዞንታ ማላ ታ ዩሾዛ ዲርዴስ፤ ሚኖ ሳንሳላታን ታና ቃቺዴስ። 
ታኒ ማዶ ኮያዳ ዋሳ ጼይጊንካ ኢዚ ታ ዋሳ ሲያናስ ኮዪቤና። 
ታ ኦጌዛ ማሴቲዳ ሹቻን ጎርዲዴስ፤ ታ ኣꬋ ቢዛ ኦጌዛካ ጌላሲዴስ። 
ኢዚ ታስ ዛማዲ ኡቲዳ ዛርዶ ማላ ጊዲዴስ፤ ቃሴካ ቆቴቲ ናጊዛ ጋሞ ማላ ጊዲዴስ። 
ታና ታ ቢዛ ኦጌፔ ጎቺ ኬሲዲ ዱሴሬꬂ ዬጊዴስ፤ ታና ኣሲ ባይንዳሶን ኦላጊዴስ። 
ኢዚ ባ ዎንዳፌ ዳፊ ኦይኪዴስ፤ ታና ጫዳናስ ባ ዪሽ ጊግሲ ዎꬂዴስ። 
ኢዚ ዪሻ ዬዲዲ ታስ ዎዚና ኣይፌን ጫዲዴስ። 
ታኒ ታ ዴሬ ኣሳስ ቂꬌ ሚሽ ጊዳዲስ፤ ጋላስ ኩሜꬅ ታ ቦላ ቂꬌ ማዛሙሬ ዬጼቴስ። 
ኢዚ ታ ዴኦዛ ጫሞን ኩንꬂዴስ፤ ኢዚ ታና ጪዬ ኡሹ ካልሲዴስ። 
ኢዚ ታ ኣች ሹቻን ሜንꬂዴስ፤ ኢዚ ታና ጉዱላን ዬꬌቲዴስ። 
ታ ሼምፖይስ ሳሮቴꬂ ꬋይዴስ፤ ኡፋይሲ ኢዚ ኣዛኮኔ ታ ባላዲስ። 
ሄሳ ጊሻስ፥ «ታ ቦንቾይ ታፔ ሻኬቲዴስ፤ ታኒ ጾሳፌ ናጊዛ ሂዶታ ኡባይ ꬋይዴስ» ጋዲስ። 
ታ ዋዬኔ ታ ቶይላቴꬃ ታ ቆፒሺን ታ ዴኦይ ታና ጫሚዴስ። 
ኡባ ዎዴካ ታ ሃይሳ ቆፒሺን ታ ዎዚናይ ጬጬስ። 
ጊዲኮካ ታኒ ሃይሳ ቆፒዛ ዎዴ ታስ ሲንꬃፌ ሂዶታይ ዴስ። 
ሄሲካ ኑኒ ꬋዮንታ ኣጊዳይ ጎዳ ሲቆይ ዳሮ ጊዲዳ ጋሶና፤ ኢዛ ቃꬌታይካ ሜርናስ ዉሮንታ ጊሻሳ። 
ኢስቲ ማላዶ ማላዶ ኦራꬃ፤ ኔ ኣማኔቴꬃይካ ዳሮ። 
ታስ ቃዳይ ጎዳ፤ ሄሳ ጊሻስ ታ ኢዛን ጻላ ሂዶታ ኦꬃይስ። 
ጎዳይ ባና ሂዶታ ኦꬂዛይታሲኔ ኢዛ ኮይዛይታስ ሎኦ። 
ጎዳይ ኣስ ኣሺዛ ኣሾዛ ኢዛዴይ ጮኡ ጊ ናጊኮ ሎኦ። 
ኣሲ ዬላጋቴꬃ ዎዴን ቃምባራ ቶኪኮ ሎኦ። 
ጎዳይ ኢዛ ቶሲዳ ጊሻስ ኢዚ ባርካ ጮኡ ጊ ኡቶ። 
ሲንꬃፌ ኢዛስ ሂዶታይ ዳና ዳንዳይዛ ጊሻስ ባና ዚቂ ሂስቲ ሃሪሶ። 
ባቃና ኮዪዳዴስ ኢዚ ባ ሻጋላ ቤሶ፤ ካዉሻቴꬂካ ኤኮ። 
ጎዳይ ኣሴ ሜርናስካ ዬጊ ኣጌና። 
ኢዚ ኣሳ ቦላ ሜቶ ኤሂኮካ ባ ሜርና ሲቆን ሲሚ ቃꬌቴስ፤ 
ኢዚ ኦዲዲ ኣሳ ቦላ ሜቶ ዎይኮ ዋዬ ኤሂ ኤሬና። 
ዴራን ዲዛ ቃሾ ኣሳይ ኡባይ ጌኔን ዬꬌቲሺን፥ 
ኡባፌ ꬎቃ ጾሳይ ቤዪሺን ኣሳስ ኣሳቴꬃ ማታይ ዲጌቲዛ ዎዴ፥ 
ቃሴካ ቱማ ፒርዳይ ጌላቲዛ ዎዴ ጎዳይ ሄሳ ማላ ሃኖታ ዴሜኔ? 
ጾሲ ኣዛዞንታ ዲሺን ባ ጊዳዝ ፖላናስ ዳንዳይዛይ ኦኔ? 
ኢታ ጊዲን ዎይኮ ሎኦ ጊዲን ባ ጊዳዝ ፖሊዛይ ኡባፌ ꬎቃ ጾሳ ጊዴኔ? 
ሂስቲን ሼምፖራ ፓጻ ዲዛ ኣሲ ባ ናጋራን ቃጻዬቲሼ ኣዛስ ዙዙሚዜ? 
ሄሳ ኣጊዲ ኑኒ ኑ ኦጌ ኣኔ ፒልጊ ጼሎስ፤ ጎዳኮካ ሲሞስ። 
ኣኔ ኑኒ ኑ ዎዚናኔ ኑ ኩሼ ሳሎን ዲዛ ጾሳኮ ፑዴ ዴንꬂዲ፥ 
«ኑ ጎዳዉ! ኑኒ ማካሊዶስ፤ ናጋራካ ኦꬂዶስ፤ ሄሳ ጊሻስ ኔኒ ኑና ማራቤካ። 
ኔኒ ሃንቆን ኩማዳ ኑና ጎዳዳሳ፤ ኔ ኑና ቃꬌታይ ባይንዳ ዎꬋዳሳ። 
ዎሳይ ኔኮ ኣꬊ ቦንታ ማላ ኔና ሻራን ካማዳሳ። 
ኔ ኑና ኣይዛቤታ ጊዶን ኦርጮኔ ቡራ ኬሳዳሳ። 
ኑ ሞርኬቲ ኡባይ ባ ዶና ኑ ቦላ ዶይዳ። 
ኑኒ ባሻኒኔ ላሌቴꬃን ሜቶኒኔ ሺሮን ኩምዶስ» ጎስ። 
ታ ዴሬይ ዉሪዳ ጊሻስ ታ ኣይፌፔ ኣፉንꬂ ዲኦ ማላ ጎጊዴስ። 
ሼምፖንታ ኡባ ዎዴ ታ ኣይፌፔ ኣፉንꬂ ጉኬስ። 
ሄሲ ሃናናይ ጾሲ ሳሎፔ ዱጌ ጼላና ጋካናሳ። 
ታኒ ዲዛ ካታማን ዲዛ ኡባ ማጫሳታ ቦላ ጋኪዳ ሜቶዛ ታኒ ታ ኣይፌን ቤኢዳ ጊሻስ ታ ዎዚናይ ጬጪዴስ። 
ጋሶይካ ባይንዳ ታስ ሞርኬ ጊዲዳይቲ ካፎ ማላ ታና ሻንካቲዳ። 
ኢስቲ ታኒ ሼምፖራ ፓጻ ዲሺን ዱጌ ኦላን ዬጊዳ፤ ሹቺካ ታ ቦላ ኦሊዳ። 
ሃꬂ ኩሚዲ ታስ ሁኤ ቦላራ ጎጊዴስ፤ ታኒ ꬋያዲስ ጋዳ ቆፓዲስ። 
ታ ጎዳዉ! ታኒ ጪማ ኦላ ጊዶን ዳሼ ኔ ሱንꬃ ጼይጋዲስ። 
ታ ዋሶ ኔ ሲያና ማላ ታ ኔና ዎሲን ሲያዳሳ። 
ታ ኔና ጼይጊዳ ዎዴ ኔ ታኮ ሺቃዳ፥ «ያዮፋ» ጋዳሳ። 
ጎዶ! ኔ ታስ ሞቴታዳ ታና ኣሻዳሳ። 
ጎዳዉ! ኔ ታ ቦላ ጋኪዳ ቆሆዛ ቤያዳሳ፤ ኔ ታስ ፒርዳ። 
ታ ሞርኬቲ ታ ቦላ ሃሎ ኬሳናስ ቆፒዳይሳኔ ኢስቲ ታ ቦላ ዙፔቲዳይሳ ኔ ቤያዳሳ። 
ታ ጎዳዉ! ኢስቲ ታና ጫዪዳ ጫሻኔ ታ ቦላ ማቄቲዳ ማቆዛ ኔ ሲያዳሳ። 
ጋላስ ኩሜꬅ ታ ሞርኬቲ ታ ቦላ ሳሱኬቴቴሲኔ ዙዙሜቴስ። 
ኔ ኢስታ ጼላ! ኢስቲ ኤቂዲ ጊዲን ኡቲዲ ባ ዬꬃን ታና ጫዴቴስ። 
ታ ጎዳዉ! ኔ ኢስታስ ኢስታ ኦሶ ማላ ኢማ። 
ኢስታ ዎዚና ዳሚሳ፤ ኔ ቃንጌꬂ ኢስታ ጋኮ። 
ኣቤት ጎዳዉ! ኔ ኢስታ ኔ ሃንቆን ጎዳ፤ ሳሎ ጋርሳፌ ꬋይሳ። 
