ኢዮቤ ማጻፋ.
26.
ኢዮቢ ሂዝጊ ዛሪዴስ፤ 
«ሃይሳ ኔ ሃሳዮይሳን ዳቡራንቻታ ማዲዳ ኔስ ሚሳቲዜ? ቄሴይ ኣርጋጪዳዴ ሚንꬂዳ ኔስ ሚሳቲዜ? 
ኣꬎ ኤራቴꬂ ፓጪዳዴስ ኔ ኣይ ዞሬ ኢማዲ! ኣይ ኤራቴꬂካ ኢዛዴስ ቆንጪሳዲ! 
ሂስቲን ሃይሳ ኔ ሃሳያና ማላ ኔና ማዲዳይ ኦኔ? ኔ ሃሳያና ማላ ኔና ዴንꬄꬂዳይ ኦና ኣያና!» 
«ዎልቃማ ዎጋ ጊታ ኣባፌ ጋርሳን ዲዛ ሃይቂዳይታ ሼምፖቲ ዎልቃማ ኮኮርሳን ዴቴስ። 
ሲኦሌይካ ጾሳ ሲንꬃን ቆንጬን ዴስ፤ ኣባዶኔ ጌቴቲዛሶዛ ኣይ ሚሺካ ካማናዉ ዳንዳዬና። 
ጾሲ ፑዴሃ ባጋራ ዲዛ ሳሎዛ ጫርኮ ቦላ ሚጪዴስ፤ ቢታካ ኣይኮይ ባይንዳሶን ኩሎቲ ዳና ማላ ኦꬂዴስ። 
ጾሲ ሻራቲ ሃꬅ ጹንጺ ኦይካና ማላ ኦꬄስ፤ ሃꬃፌ ዴንዶይሳን ሻራቲ ዳኬቴቴና። 
ኢዚ ኡቲዛ ካዎቴꬃ ኣራታ ጌንꬃና፤ ሻራራካ ካማና። 
ፖኦኔ ꬉማ ሻካናስ ዎልቃማ ዎጋ ጊታ ኣባ ሲንꬃን ሳሎዛ ዛዋ ኦꬂዲ ሚጪዴስ። 
ኢዚ ሃንቂዛ ዎዴ ሳሎ ቱሳቲ ዳጋማን ኮኮሬቴስ። 
ኢዚ ባ ዎልቃን ኣባ ጮኡ ኦꬄስ፤ ኢዛ ኣꬎ ኤራቴꬃይካ ኤራኣቤ ጌቴቲዛይሳ ꬋይሳና። 
ባ ፔኖዛን ሳሎዛ ጌሻና፤ ጾንጌቲዛ ሾሻ ባ ኩሼን ጫዳና። 
ሃይታንቲ ኡባይ ጾሲ ኦꬂዛ ኦሶታፔ ጉꬃታ፤ ኑ ሲዪዛይሲ ኢዛስ ሳሱኬꬅ ጻላ፤ ዎልቃማ ጊሪሳ ኢዛይሳ ኦኒ ኣኬካናዉ ዳንዳይዜ?» 
