ዬꬃ ማጻፋ.
137.
ባቢሎኔ ሻፋታ ላንቄን ኡቲዲ ኑኒ ጺዮኔ ቆፒዳ ዎዴ ዬኪዶስ። 
ሄን ኑኒ ኑ ዲꬃታ ሃꬃ ማታን ዲጪዛ ሚꬃታ ቦላ ካቂዶስ። 
ኑና ዲኢዳ ኣሳቲ ኑኒ ዬጺዲ ኢስታ ኡፋይሳና ማላ፥ «ጺዮኔ ዬꬃፌ ኢሳ ኣኔ ኑስ ዬጺቴ» ጊዳ። 
ጎዳ ማዛሙሬ ኑኒ ኣላጋ ቢታን ዎስቲ ዬጾኒ? 
ዬሩሳላሜ ካታማዬ! ታኒ ኔና ባሊኮ ታ ኡሻቻ ኩሼይ ባ ኦሶ ባሎ። 
ታኒ ኔና ሃሳኦንታ ኣጊኮ ታ ኡፋይሳ ኡባፌ ኣꬃዳ ዬሩሳላሜ ዶሶንታ ኣጊኮ ታ ኢንጻርሳይ ጎንጊራꬃራ ኦይኬቶ። 
ኣቤት ጎዳዉ! ዬሩሳላሜይ ኩንዲዛ ጋላስ ኤዶሜ ኣሳቲ ኦꬂዳይሳ ቆፓ፤ ኢስቲ፥ «ላሊቴ! ላሊቴ! ዮቻፌ ꬎቃሊ ꬋይሲቴ!» ጊዳይሳ ባሎፓ። 
ሃኔ ባቢሎኔ ቢታዬ ኔ ꬋያና! ኔኒ ኑ ቦላ ፖሊዳ ኢታ ኦሶ ኔ ቦላ ዛሪ ኦꬂዛይ ኣንጄቲዳይሳ። 
ኔ ጉꬃ ናይታ ኦይኪዲ ዛላ ቦላ ዲንጬሬꬂዛይ ኣንጄቲዳይሳ። 
