ሌዌታ.
19.
ጎዳይ ሙሴ ሂዝጊዴስ፥ 
«ሃይሳ ኢስራኤሌ ናይታስ ዮታ፥ ‹ታኒ ጎዳይ ኢንቴ ጾሳይ ዱማ ጊዲዳ ማላ ኢንቴካ ዱማ ጊዲቴ። 
« ‹ኢንቴፌ ኦኒካ ኣቶንታ ባ ኣዋኔ ባ ኣዮ ቦንቾ፤ ታ ኢንቴና ኣዛዚዳ ማላ ሳምባታ ጋላሳታ ቦንቾ፤ ታኒ ጎዳ ኢንቴ ጾሳ። 
« ‹ታና ኣጊዲ ኤቃታስ ጎይኖፍቴ፤ ዎይኮ ኤቃ ጾሳታ ቢራታፔ ሴሪሲዲ ኢንቴስ ሜꬎፍቴ፤ ታኒ ጎዳ ኢንቴ ጾሳ። 
« ‹ኢንቴ ኢሲፌቴꬃ ያርሾ ጎዳስ ሺሺዛ ዎዴ ሄ ያርሾይ ኢንቴ ጊሻስ ኤኬታና ቤሲዛ ማላ ያርሺቴ። 
ያርሾዛ ሺሺዳ ጋላስ ዎይኮ ዎንቴꬃ ጋላስ ሜቴታናስ ቤሴስ፤ ሄꬓንꬆ ጋላስ ጋካናስ ጋምኢዳ ያርሾይ ዉሪካ ታማን ጹጌቶ። 
ሄꬓንꬆ ጋላሳን ኢዛ ሚኮ ሄሲ ቱና፤ ሄሳ ጊሻስ ታኒ ሄ ያርሾዛ ኤኪኬ። 
ኢዛፔ ሚዳዴይ ኦኒካ ታስ ዱማቲዳይሳ ሃዳ ሚሻ ማላ ቆዲዳ ጊሻስ ኢዚ ባ ናጋራን ኦይሼታና፤ ሄሳዴይ ባ ዴሬ ኣሳ ጊዶፌ ሻኬቲ ꬋዮ። 
« ‹ኢንቴ ማጻ ዎዴ ኢንቴ ካꬅ ማጺሺን ጋጻ ቦላ ዲዛ ካꬅ ማጾፒቴ፤ ኢንቴ ማጺሺን ጌዶን ኣቲዳ ፑሼቾ ማጻናስ ጉዬ ሲሞፍቴ። 
ኔኒ ኔ ዎይኔ ሚꬃ ኣይፌ ማጺሺን ሃጋ ጊዶን ቆቴቲ ኣቲዳይሳ ዎይኮ ጋዴን ቆቆፌቲዳይሳ ቆራ ኤካናስ ጉዬ ሲሞፋ፤ ሄይታንታ ኡባ ማንቆታሲኔ ቤቴ ዪዳይታስ ኣጋጋ፤ ታኒ ጎዳ ኢንቴ ጾሳ። 
« ‹ካይሶቶፒቴ፤ ኣስ ባሌꬆፍቴ፤ ዎርዶ ሃሳዮፒቴ፤ 
« ‹ታ ሱንꬃን ዎርዶራ ጫቆፍቴ፤ ዎርዶ ጫቂዲ ኢንቴ ጾሳ ሱንꬃ ቱኒሶፒቴ፤ ታኒ ጎዳ ኢንቴ ጾሳ። 
« ‹ኣስ ባሌꬆፋ፤ ዎይኮ ኣሳ ሚሼ ቦንቃ ኤኮፋ፤ ሚሼ ኢማና ጋዳ ኔ ኦሶ ኦሲሲዳዴስ ሚሻ ኢሞንታ ዳሼ ኔ ኣቻን ኢሲ ቃማካ ኣይሶፋ። 
« ‹ሲዬና ጋዳ ቱሌ ጫዮፓ፤ ቆቄይ ꬉጴቲዲ ኩንዳና ማላ ኢዛ ሲንꬃን ꬉጲዛዝ ዎꬆፋ፤ ኔ ጾሳስ ያያ፤ ታኒ ጎዳ ኔ ጾሳ። 
« ‹ኔኒ ፒርዳ ፒርዲዛ ዎዴ ፒርዳ ጌላሶፓ፤ ማንቆ ኢዛ ማንቆቴꬃ ጊሻስ ማዳ ፒርዶፋ፤ ጊታ ኣሳታስ ዱማ ቦንቾ ኢሞፋ፤ ዴሬ ኣሳካ ዱማ ማዳ ፒርዶፋ፤ ኣሳ ኡባስ ቱሙ ፒርዳ ፒርዳ። 
« ‹ኔኒ ኣሳ ጊዶን ዚጊርስ ኤካዳ ዩዮፓ፤ ኔ ሾሮዛ ሃይቆስ ጋꬂዛ ኣይ ሚሺካ ኦꬆፋ፤ ታኒ ኔ ጎዳ። 
« ‹ኔ ኢሻ ኔ ዎዚናን ኢጾፋ፤ ኢዛ ጋሶን ኔስ ናጋራ ጊዶንታ ማላ ኔ ሾሮዛ ሃንቃ። 
« ‹ኣስ ኡባ ኔ ኔና ሲቂዛ ማላ ሲቃ ኣቲን ኣይ ኣሳ ቦላካ ኔ ኡሎን ላንጬ ኦይካዳ ሃሎ ኬሶፋ፤ ታኒ ጎዳ። 
« ‹ታ ኣዛዞታ ናጊቴ፤ ዱማ ዱማ ቆሞ ሜሄታ ኢሲ ቦላ ጋꬂ ሜሄቲሶፍቴ፤ ናምኡ ቆሞ ካꬃ ዜሬꬅ ዋላኪዲ ኢሲ ቦላ ዜሮፒቴ፤ ናምኡ ቆሞ ሚሻፌ ዳዴቲዳ ማይኦ ማይኦፍቴ። 
« ‹ኢሳዴይ ሃራ ኣሳራ ጊጌታ ኡቲዳ ኣይሌይራ ላይማቲኮ ኢዛካ ባ ኣይሌቴꬃፌ ዎዜቶንታሮ ጊዲኮ ኢዛዴይ ቃጻዬቶ፤ ጊዲኮካ ኢዛ ዎዜቶንታ ጊሻስ ናምኣይካ ሃይቆፌቶ። 
ሄሳ ማላ ቆሆ ጋꬂዳዴይ ቆሆ ጊሻስ ሺቂዛ ያርሾስ ኢሲ ꬋርሾ ጋይቶቴꬃ ዱንካኔ ፔንጌ ጎዳ ሲንꬅ ኤሆ። 
ቄሴዚካ ሄሳዴ ናጋራ ዉርሳናስ ጾሳ ሲንꬃን ቆሆ ያርሾስ ኢሜቲዳ ꬋርሾዛ ሺሾ፤ ኢዛዴ ናጋራይካ ኣቶ ጌቴታና። 
« ‹ኢንቴ ካናኔ ጌሊዲ ኣይፌ ኣይፊዛ ሚꬅ ቶኪኮ ሄ ኣይፌ ኣይፊዛ ሚꬃያ ኣይፌ ዶሞሶፌ ቢዲ ሄꬑ ላይꬅ ጋካናስ ኢሚዛ ኣይፌይ ሜቴቶንታ ዲጌቲዳይሳ ኤሪቴ፤ ሄ ላይꬃታን ሄ ሚꬃታ ኣይፌ ሞፒቴ። 
ኦይዳንꬆ ላይꬃ ቦላ ሄ ሚꬃ ኣይፌይ ኡባይ ጎዳስ ጋላታስ ሺሺዛ ያርሾ ጊዶ። 
ኢቻሻንꬆ ላይꬃን ቃሴ ሚꬃ ኣይፌዛ ኢንቴስ ሚቴ፤ ኢንቴ ሄሳꬆ ሂስቲኮ ኣይፌ ኣይፊዛ ኢንቴ ሚꬃይ ዎዴን ዎዴን ኢንቴስ ኢሚዛ ኣይፌይ ካሴፔ ጌዴ ጉጄቲ ጉጄቲ ባና፤ ታኒ ጎዳ ኢንቴ ጾሳ። 
« ‹ሱꬃራ ዲዛ ኣይ ኣሾካ ሞፒቴ፤ ማሮꬆፍቴኔ ቢታ ቢቶፒቴ። 
« ‹ኢንቴ ሁኤ ቢናና ጋርሳራ ዩሺ ኣꬂዲ ቃንጾፍቴ፤ ኢንቴ ቡቻካ ቃንꬃን ቃንጾፍቴ። 
« ‹ኢንቴ ኣሳቴꬃ ቦላ ኒቅሴ ጫች ጫዶፍቴ፤ ዎይኮ ኣሲ ሃይቂኮ ኢዛስ ሚሼቲዲ ኢንቴ ቦላ ቃንጺ ማዱንꬆፍቴ፤ ታኒ ጎዳ። 
« ‹ቢታያ ላይማኒኔ ቱናቴꬃን ኩሞንታ ማላ ኔ ናዮ ላይማቴꬃ ኦሶስ ኣꬃ ኢማዳ ካዉሾፋ። 
ታ ሳምባታ ጋላሳታ ናጊቴ፤ ታ ኬꬃ ቦንቺቴ፤ ታኒ ጎዳ። 
« ‹ሞይቲሌ ሃሳይሲዛይታ ዎይኮ ኢታ ኣያናታ ሃሳይሲዛይታ ዞሬ ኦይቾፋ፤ ኢንቴ ቱኖንታ ማላ ኢስታ ኮዮፒቴ፤ ታኒ ጎዳይ ኢንቴ ጾሳ። 
« ‹ኔፔ ጪሚዳዴ ቤይኮ ኔ ኡቲዳሶሆፔ ዴንዳ ኤቃዳ ቦንቻ፤ ታስ ጾሳስ ያሻቴꬃን ኣዛዜታ፤ ታኒ ጎዳ። 
« ‹ሃራ ቢታፌ ዪዲ ኢንቴ ጊዶን ዲዛ ኣሳታ ቆሆፒቴ። 
ኢንቴ ኢንቴ ዴሬ ኣሳስ ኦꬂዛ ማላ ኢስታስካ ሎኦ ኦꬂቴ፤ ኢንቴ ኢንቴና ሲቂዛ ማላ ኢስታካ ሲቂቴ፤ ካሴ ኢንቴካ ጊብጼ ቢታን ቤቴታ ጊዲዳይሳ ዩሺ ቆፒቴ፤ ታኒ ጎዳ ኢንቴ ጾሳ። 
« ‹ማካ ሚሼን ጊዲን ዎይኮ ሜዛኔን ዎይኮ ዋꬋ ሚሻን ኣስ ጪሞፍቴ። 
ኣስ ጪሞንታ ቱሙ ሜዛኔይ፥ ማካ ሚሺኔ ሚጼ ሚሺ ኢንቴስ ዴኦ፤ ታኒ ኢንቴና ጊብጼፔ ኬሲዳ ጎዳ ኢንቴ ጾሳ። 
« ‹ታ ኢንቴስ ኢሚዳ ታ ኣዛዞታኔ ታ ዎጋታ ኡባ ናጊቴኔ ኦꬂቴ፤ ታኒ ኢንቴ ጎዳ።› » 
